 CONSTRUCŢIA ŞI PROIECTAREA INSTALAŢIEI DE RĂCIRE A M A I 1 Rolul şi necesitatea instalaţiei de răcire Temperatura organelor motorului nu poate depăşi anumite valori, deoarece s-ar reduce fiabilitatea, iar funcţionarea la anumite regimuri ar fi chiar imposibilă Din cauza temperaturilor relativ mari, pelicula de ulei îşi micşorează portanţa, organele solicitate intens se pot rupe, umplerea cilindrilor este afectată negativ, iar la MAS apar forme de manifestare a arderii anormale (ardere cu aprinderi secundare, sau chiar ardere cu detonaţie) Pe de altă parte, reducerea temperaturii organelor motorului sub anumite valori este însoţită de intensificarea uzurilor prin frecare şi coroziune Rezultă că temperaturile pieselor trebuie menţinute între valori pentru care se poate obţine un compromis favorabil între performanţele energetice şi durabilitatea motorului Rolul instalaţiei de răcire este de a evacua o parte din căldura primită de fiecare organ, astfel încât temperatura lui să se menţină în intervalul acceptat, indiferent de regimul de exploatare sau de de condiţiile climatice Organul care primeşte cea mai mare cantitate de căldură prin contactul direct cu fluidul din cilindru şi din canalele de evacuare este chiulasa Încărcarea sa termomecanică este amplificată şi de repartiţia neuniformă a temperaturilor în diverse zone, ca de pildă în spaţiul dintre scaunele supapelor de evacuare şi de admisie, la motoarele în patru timpi Apare astfel necesară nu numai o răcire mai intensă a chiulasei în raport cu alte organe, dar şi impunerea unei circulaţii preferenţiale a fluidului de răcire, în scopul uniformizării temperaturii În acest scop se adoptă măsuri constructive speciale pentru dozarea debitului şi dirijarea fluidului de răcire către diverse zone în funcţie de starea lor termică Forma suprafeţei de răcire trebuie aleasă astfel încât să nu genereze zone de stagnare a fluidului de răcire 1 Fig 1 – amplasarea instalaţiei de răcire pe motor Şi pistonul preia o importantă cantitate de căldură La motoarele de putere mare sau medie această căldură este evacuată printr-un circuit de răcire separat, cu lichid La motoarele uşoare, căldura acumulată de piston se transmite cilindrului prin intermediul segmenţilor; cea mai mare parte din căldură se evacuează pe la partea superioara a cilindrului, astfel că această zonă necesită o răcire mai intensă Lagărele arborelui cotit se încălzesc prin conducţie de la celelalte organe şi preiau o parte importantă din căldura dezvoltată prin frecare Răcirea lor se face cu ulei, în circuit forţat, căldura fiind astfel transportată la radiatorul instalaţiei de ungere La motoarele supraalimentate este necesară răcirea turbocompresorului şi a aerului comprimat de acesta La motoarele răcite cu aer căldura acumulată de pereţii metalici este cedată prin contact direct aerului atmosferic; la motoarele răcite cu lichid, căldura este cedată unui lichid şi transportată de acesta la un radiator din care este evacuată în aerul atmosferic (sau, la MAC navale, în apa de mare) 2 Clasificarea instalaţiilor de răcire a motorului: ►Instalatie de răcire cu aer; ►Instalaţie de răcire cu lichid ► cu circulaţie naturală (prin termosifon); ► cu circulaţie forţată ►la presiune atmosferică; ►presurizate 2 Instalaţia de răcire cu lichid Sisteme de răcire cu lichid În primă fază, sistemul de răcire al motoarelor de automobile a fost realizat cu circulaţie naturală a lichidului, prin termosifon (fig 2a) În interiorul blocului motor şi chiulasei, în jurul pereţilor care primesc căldură de la fluidul de lucru, se prevede un spaţiu etanş prin care circulă fluidul de răcire Prin încălzire, masa specifică a lichidului se micşorează, provocând circulaţia sa în sus, spre chiulasa 3 şi apoi în radiatorul 7 Lichidul se răceşte în radiator, şi astfel circulă înapoi către baza cilindrilor Căldura este transmisă aerului atmosferic ce traversează radiatorul, sub acţiunea ventilatorului 9 antrenat de la arborele cotit Radiatorul trebuie supraînălţat faţă de motor şi suprafaţa sa în contact cu aerul mărită, pentru a compensa efectele vitezei relativ reduse a lichidului Aceste măsuri genereaza creşterea volumului de lichid şi a gabaritului instalaţiei Dezavantajul acestei scheme este că, dacă se întrerupe coloana de lichid, se reduce la minim capacitatea de evacuare a căldurii Mai avantajoasă este schema din fig 2b, circulaţia lichidului fiind intensificată de pompa 12 antrenată de motor, sistemul fiind numit „cu circulaţie forţată” Deoarece componentul de bază al lichidului de răcire este apa, sistemele cu circulaţie forţată se clasifică în funcţie de temperatura de fierbere a acesteia în: - Sisteme cu temperaturi normale, sub 373 K, când instalaţia funcţionează la presiunea mediului ambiant, - Sisteme cu temperaturi ridicate, peste 373 K - când instalaţia funcţionează la o presiune mai mare (la automobile, cu 0,05-0,11 MPa peste presiunea mediului), care împiedică fierberea apei Se mai numeşte sistem de răcire presurizat 3 Fig 2 – Scheme de instalaţii de răcire cu circulaţie liberă (a) şi forţată (b) a lichidului, cu dispozitivul de siguranţă montat pe radiator (c) sau pe vasul de expansiune (d): 1 – blocul cilindrilor; 2 – cilindru; 3 – chiulasă; 4 – carcasă pentru dirijarea aerului; 5 – capac de închidere; 6 – comunicaţie cu atmosfera; 7 – radiator; 8 – robinet de golire; 9 – ventilator; 10 – conductă de ocolire; 11- termostat; 12 – pompă de lichid; 13 – vas de expansiune; 14 – supapă de presurizare; 15 – supapă de umplere Presiunea la intrarea în pompă este mai mică decât în celelalte părţi ale instalaţiei şi ar putea provoca fierberea apei, în cazul în care lichidul ar fi absorbit din zona cea mai caldă Acesta este motivul pentru care pompa se montează pe circuitul lichidului răcit, deseori la partea inferioară a motorului, pentru a nu se dezamorsa – chiar dacă instalaţia nu este plină cu lichid, se menţine capacitatea de răcire Răcirea cu lichid la temperaturi normale satisface condiţiile funcţionale ale ale unor uleiuri sau materiale cu calităţi medii Fig 2b – termostatul 11 reglează secţiunea de trecere a lichidului spre radiator astfel încât, indiferent de regimul de exploatare sau de condiţiile exterioare, să se menţină nivelul termic dorit al organelor motorului În perioada de încălzire a motorului, termostatul închide trecerea lichidului prin radiator, circulaţia făcându-se prin conducta 10, paralelă cu acesta Vasul de expansiune 13 (la presiune atmosferică) va prelua 4 modificările de volum ale lichidului din instalaţie în timpul răcirii sau încălzirii motorului, înlăturând completările periodice cu agent de răcire Sistemele de răcire cu lichid presurizate (cele la temperaturi ridicate) pot fi realizate îm 3 variante: - Cu răcire numai prin convecţie (la care lichidul nu ajunge în stare de fierbere) - Cu răcire numai prin evaporare - Cu răcire mixtă Sistemele de răcire presurizate de tip convectiv – au un dispozitiv de siguranţă compus din supapa 14, montată fie între radiator şi vasul de expansiune (fig 2c), fie chiar în vasul de expansiune (fig 2d), care menţine lichidul din instalaţie, în timpul funcţionării, la o presiune mai mare decât cea ambiantă Supapa 15 este destinată revenirii lichidului în motor în perioada de după oprire, când se contractă datorită răcirii Avantaje ale sistemului de răcire presurizat de tip convectiv: se reduce consumul de combustibil al motorului (datorită micşorării pierderilor de căldură prin răcire), se poate micşora fie suprafaţa de răcire a radiatorului (deci masa şi volumul său), fie puterea de antrenare a ventilatorului şi pompei, din cauza creşterii diferenţei de temperatură care intensifică schimbul de căldură; eficienţa răcirii nu este influenţată de presiunea mediului ambiant (adica de înălţimea la care este exploatat motorul) Sistemele de răcire presurizate de tip mixt (fig 3) – în unele puncte ale instalaţiei temperatura lichidului depăşeşte valoarea de fierbere corespunzătoare presiunii menţinute, astfel că la ieşirea din chiulasă circulă un amestec format din lichid şi vapori La trecerea prin radiatorul 9 vaporii condensează şi astfel pompa 12 vehiculează numai agent în stare lichidă Vasul de expansiune 8, ce este montat la un nivel superior al motorului, conţine supapa de presurizare 7 şi supapa 6, care menţine instalaţia la o presiune apropiată de cea atmosferică după oprirea motorului În timpul funcţionării, la partea superioară a vasului de expansiune există vapori, transmişi prin conducta înclinată 2 racordată cu chiulasa Faţă de sistemele convective, cele mixte au o capacitate mai mare de transport a căldurii, suplimentată prin procesul de condensare a vaporilor în radiator Coexistenţa fazei lichide şi a vaporilor în anumite proporţii, în scopul obţinerii eficienţei dorite a răcirii, este posibilă dacă regimul de exploatare nu se modifică în limite prea largi 5 Fig 3–Schema instalaţiei de răcire cu lichid şi vapori: 1 – motor; 2 – conductă cu vapori; 3 – termostat; 4 – ventilator; 5 – comunicaţie cu atmosfera; 6 – supapă de umplere; 7 – supapă de presurizare; 8 – vas de expansiune; 9 – radiator; 10 – robinet de golire; 11 – conductă de ocolire; 12 – pompă de lichid Sistemele de răcire presurizate cu evaporare (fig 4) au apărut ca o necesitate a creşterii puterii efective, a funcţionării cu combustibili grei şi a recuperării în măsură cât mai mare a pierderilor de căldură Instalaţia este însă mai complexă, conţinând un număr mai mare de echipamente ce îi sporesc masa şi gabaritul Astfel, este aplicată cu precădere la unităţi fixe sau navale, şi nu la motoare de automobile Instalaţia recuperează şi o parte din căldura conţinută în gazele reziduale Prin motor circulă doar lichid supraîncălzit, la temperaturi de 398-408 K, pentru evitarea fierberii fiind necesare presiuni de 0,37-0,4 MPa Lichidul ce iese din chiulasele 2 circulă prin serpentina 7, preluând şi o parte din căldura conţinută în gazele arse, apoi este trecut prin ventilul de laminare 9 în separatorul de vapori 10 6 Fig 4 – Schema unei instalaţii de răcire cu evaporare: 1 – cilindru; 2 – chiulasă; 3 – turbocompresor; 4 – clapetă; 5 – încălzitor de vapori; 6 – conductă de gaze arse; 7,8 – preîncălzitoare de lichid; 9 – ventil; 10 – separator de vapori; 11 – bloc automat pentru alimentare cu lichid; 12, 15, 18 – pompe de lichid; 13 – turbină cu abur; 14 – condensator cu depresiune; 16 – pompă de vacuum pentru condens; 17 – cisternă de condens Condensul aspirat de pompa 12 este introdus sub presiune, din nou în motor Vaporii trec prin supraîncălzitorul 5 montat în curentul de gaze arse şi apoi pun în mişcare un agregat cu turbină 13 Amestecul de vapori şi apă ieşit din turbina 13 este aspirat în condensatorul vacuumatic 14, apoi lichidul trece în cisterna 17 Sistemele de răcire presurizate cu evaporare permit creşterea randamentului efectiv al motorului cu 6-7% Extinderea lor este limitată de o serie de inconveniente: condiţii mai grele de lucru, folosirea unor uleiuri de calitate superioară, durata relativ mare pentru punerea în funcţiune a motorului din stare „rece” Motoarele navale de putere mare au o instalaţie de răcire mai complexă, impusă de separarea circuitelor fluidelor care răcesc anumite organe şi de menţinerea unui înalt grad de siguranţă în exploatare 7 